CELEX: 62007CN0562
Language: el
Date: 2007-12-19 00:00:00
Title: Υπόθεση C-562/07: Προσφυγή της 19ης Δεκεμβρίου 2007 — Επιτροπή των Ευρωπαϊκών Κοινοτήτων κατά Βασιλείου της Ισπανίας

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/22
            
         Προσφυγή της 19ης Δεκεμβρίου 2007 — Επιτροπή των Ευρωπαϊκών Κοινοτήτων κατά Βασιλείου της Ισπανίας
   (Υπόθεση C-562/07)
   (2008/C 64/33)
   Γλώσσα της διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: R. Lyal και I. Martinez del Peral Cagigal)
   
      Καθού: Βασίλειο της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας, επιφυλάσσοντας διαφορετική μεταχείριση στα κεφάλαια που αποκτήθηκαν στην Ισπανία από κατοίκους αλλοδαπής και σε εκείνα που αποκτήθηκαν από κατοίκους ημεδαπής μέχρι τις 31 Δεκεμβρίου 2006, παρέβη τις υποχρεώσεις που υπέχει από τα άρθρα 39 και 56 EΚ, καθώς και από τα άρθρα 28 και 40 της Συμφωνίας για τον ΕΟΧ·
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   Σύμφωνα με την ισπανική νομοθεσία που ίσχυε μέχρι τις 31 Δεκεμβρίου 2006, τα κεφάλαια κατοίκων αλλοδαπής υπέκειντο σε αναλογικό φόρο 35 %, ενώ τα κεφάλαια κατοίκων ημεδαπής υπέκειντο σε κλιμακούμενο φόρο, αν οι εν λόγω κάτοικοι είχαν στην κυριότητά τους τα περιουσιακά στοιχεία για διάστημα μικρότερο του ενός έτους, και σε αναλογικό φόρο 15 %, αν η περίοδος κυριότητας υπερέβαινε το ένα έτος. Ως εκ τούτου, ο φόρος που επιβαλλόταν στους κατοίκους αλλοδαπής αν μεταβίβαζαν τα περιουσιακά τους στοιχεία μετά το διάστημα ενός έτους από την αγορά ήταν πάντα μεγαλύτερος. Στην περίπτωση διαθέσεως των περιουσιακών στοιχείων εντός του έτους που έπετο της αγοράς, οι κάτοικοι αλλοδαπής βαρύνονταν επίσης με μεγαλύτερο φόρο, πλην της περιπτώσεως κατά την οποία ο μέσος συντελεστής που ίσχυε για τους ημεδαπούς φορολογουμένους υπερέβαινε το 35 % (πράγμα που ισχύει στην περίπτωση πολύ σημαντικών κεφαλαίων).
   Η Επιτροπή κρίνει ότι δεν υφίσταται αντικειμενική διαφορά στην κατάσταση των δύο αυτών κατηγοριών φορολογουμένων, οπότε η μεγαλύτερη επιβάρυνση που προβλέπεται για τους κατοίκους αλλοδαπής εισάγει δυσμενή διάκριση η απάδει προς την ελεύθερη κυκλοφορία εργαζομένων και την ελεύθερη κυκλοφορία κεφαλαίων, όπως προβλέπονται από τα άρθρα 39 ΕΚ και 56 EΚ, καθώς και από τα άρθρα 28 και 40 της Συμφωνίας για τον ΕΟΧ.